KOMMISSIONENS FORORDNING (EF) Nr. 297/2000

af 8. februar 2000

om åbning af supplerende kontingenter for indførsel i Fællesskabet af visse tekstilvarer med oprindelse i en række tredjelande, der deltager i handelsmesser i Det Europæiske Fællesskab

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande(1), senest ændret ved Kommissionens forordning (EF) nr. 1072/1999(2), særlig artikel 8, og

ud fra følgende betragtninger:

(1) Der kan åbnes supplerende kontingenter ud over dem, der er angivet i bilag V til forordning (EØF) nr. 3030/93, når der under særlige omstændigheder opstår behov derfor. Kommissionen har modtaget anmodning om at åbne supplerende kontingenter med henblik på handelsmesser, der skal afholdes i 2000.

(2) Der er i tidligere år allerede blevet åbnet supplerende kontingenter for en række tredjelande.

(3) Adgang til de supplerende kontingenter bør begrænses til at omfatte varer, som har været udstillet af eksportlandene ved den pågældende messe, og kun anvendes for de mængder, der er indgået salgskontrakter om som attesteret af de kompetente myndigheder i den medlemsstat, hvor messen finder sted.

(4) For at undgå, at disse supplerende kontingenter udnyttes ud over de fastsatte mængder, forekommer det hensigtsmæssigt at kræve, at den medlemsstat, på hvis territorium messen finder sted, dels sikrer, at de samlede mængder, der er omfattet af attesterede kontrakter, ikke overskrider de mængder, der er fastsat i disse supplerende kontingenter, dels at den efter messens afslutning meddeler Kommissionen, for hvilke samlede mængder der er indgået attesterede kontrakter.

(5) Når varer, for hvilke der åbnes supplerende kontingenter, indføres i Fællesskabet, synes det hensigtsmæssigt at anvende de bestemmelser i forordning (EØF) nr. 3030/93, som gælder for indførsel af varer, der er omfattet af de i bilag V til nævnte forordning omhandlede kvantitative lofter, bortset fra fleksibilitetsbestemmelserne.

(6) Ansøgninger om importbevillinger bør desuden være ledsaget af en kontrakt underskrevet på den pågældende messe og attesteret af de kompetente myndigheder i den medlemsstat, hvor messen er blevet afholdt.

(7) For at undgå omgåelse bør der kun udstedes importbevillinger for varer, der er afsendt fra det leverandørland, hvori de har oprindelse, tidligst 30 dage efter afslutningen af den pågældende messe.

(8) De i denne forordning fastsatte foranstaltninger er i overensstemmelse med udtalelse fra Tekstiludvalget -

UDSTEDT FØLGENDE FORORDNING:

Artikel 1

Ud over de kvantitative lofter for indførsel, som er fastsat ved forordning (EØF) nr. 3030/93, åbnes der supplerende kontingenter som anført i bilaget til brug for de handelsmesser, der vil blive afholdt i Det Europæiske Fællesskab i 2000

Artikel 2

1. Adgang til de supplerende kontingenter, der er nævnt i artikel 1, begrænses til varer, som er blevet udstillet af eksportlandene ved messen og for de mængder, der er indgået salgskontrakter om, som er undertegnet på den pågældende messe og attesteret af de kompetente myndigheder i de medlemsstater, hvor den pågældende messe finder sted.

2. De kompetente myndigheder i den medlemsstat, på hvis territorium messen finder sted, skal sikre, at de samlede mængder omfattet af attesterede kontrakter ikke overstiger de lofter, der er fastsat i bilaget.

3. Kommissionen underrettes af den pågældende medlemsstat senest 30 dage efter afslutningen af messen om, hvilke samlede mængder der er omfattet af attesterede kontrakter, som er indgået under messen. Denne underretning gives pr. leverandørland og pr. kategori.

Artikel 3

1. For import til Det Europæiske Fællesskab, hvor tillægskvota er åbnet, og uanset at bestemmelserne i stykkerne 2 og 3 i denne artikel påvirkes, skal bestemmelserne i forordning (EØF) nr. 3030/93, som er anvendelige for import af produkter, der er underlagt kvantitative begrænsninger som anført i bilag V i den nævnte forordning anvendes med undtagelse af dem, som berøres af fleksibilitetsbestemmelserne.

2. Importbevillinger kan kun udstedes, såfremt der forelægges en eksportlicens, der i rubrik 9 indeholder angivelse af den messe og det år, de vedrører, og som er ledsaget af originalen af den i artikel 2 omhandlede attesterede kontrakt.

3. Importbevillingerne må kun omfatte varer, der er afsendt til Fællesskabet fra det tredjeland, hvor de har oprindelse, tidligst 30 dage efter afslutningen af messen.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. februar 2000.

På Kommissionens vegne

Pascal LAMY

Medlem af Kommissionen

(1) EFT L 275 af 8.11.1993, s. 1.

(2) EFT L 134 af 28.5.1999, s. 1.

BILAG

Supplerende kontingenter for Berlin-Handelsmessen fra den 29. marts til den 2. april 2000

En fuldstændig varebeskrivelse findes i bilag I til forordning (EØF) nr. 3030/93

>TABELPOSITION>